3F Frederikshavn har indledt en konflikt mod transportfirmaet Møller Sæby Aps, der holder til i Syvsten. Konflikten blev varslet i december og trådte i kraft onsdag. - De arbejder under helt urimelige vilkår, siger Per Thorup, der er faglig sekretær ved 3F Frederikshavn. - Jeg har alt i orden. Der er ikke noget at komme efter, siger ejeren af Møller Sæby Aps, Finn Christensen. Finn Christensen oplyser, at han følger Kristelig Arbejdsgiverforenings overenskomst. - Ellers ville vi jo ikke kunne køre for Nordjyllands Trafikselskab, siger han. I følge Nordjyllands Trafikselskab, skal de selskaber, som står for kørslen nemlig have en overenskomst. Men 3F er af en anden opfattelse. - Han følger ikke overenskomsten og det kan vi dokumentere med lønsedler og kontrakter, siger Per Thorup. TV2 Nord er i besiddelse af både en ansættelseskontrakt og en lønseddel fra Møller Sæby Aps. Det fremgår af ansættelseskontrakten at: "Der udbetales løn efter gældende overenskomst 48 % af det indkørte inkl. Søn og helligdagsbetaling" Til gengæld fremgår det af lønsedlen, at Søn og helligdagsbetalingen er lig nul. 3F indledte i sommer en dialog med Møller Sæby Aps. På det tidspunkt var fem 3F-medlemmer chauffører hos firmaet. Nu er der en enkelt tilbage. - En af dem gik ned med stress og blev fyret fordi hun gerne ville arbejde 12 timer om dagen i stedet for 17, siger Per Thorup. 3F forventer at rejse et sekscifret lønkrav mod Møller Sæby Aps for fire chauffører. Finn Christensen vælger at holde lav profil og lade sagen gå sin gang. Konflikten rører ham ikke. - Den betyder ingen ting, siger han og henviser derudover til Kristelig Arbejdsgiverforening. Hos Kristelig Arbejdsgiverforening oplyser man, at Finn Christensen er et nyt medlem hos organisationen. - Dermed har han forpligtet sig til at følge vores overenskomst fra 1. januar i år, siger juridisk chef, Bjørn Baltzer Carlsen til tv2nord.dk. I følge ham, er konflikten opstået på baggrund af en enkelt chaufførs ønske om at tjene flere penge. - Som jeg forstår sagen, er det en enkelt medarbejder, der vil have en ekstra indtægt og det er den kontrakt på ekstraindtægten, der er stridens kernepunkt, siger Bjørn Baltzer Carlsen. Konflikten betyder bl.a., at ingen medlemmer af 3F må tage arbejde hos Møller Sæby, ligesom jobcentrene heller ikke må henvise jobsøgende og andre til firmaet. Hos Nordjyllands Trafikselskab oplyser kontraktchef Erik Mejdahl Frederiksen, at man følger sagen. Udover bedre arbejdsforhold, håber 3F også på at Finn Christensen kigger mod dem frem for Kristelig Arbejdsgiverforening. - Vi håber selvfølgelig at han tegner overenskomst med os, siger Per Thorup.
17 timers arbejdsdag, fem dage om ugen. Det er vilkårene for de ansatte hos firmaet Møller Sæby Aps, der kører passagerer for Nordjyllands Trafikselskab, lyder det fra fagforbundet 3F.